SKRIFTLIG FORESPØRGSEL E-0124/01

af Graham Watson (ELDR) til Kommissionen

(1. februar 2001)

Om: Beskyttelse af patentordningen for at sikre dens fortsatte effektivitet

Gør Kommissionen noget for at sikre, at patentordningen vedbliver med at være et værktøj til belønning af initiativ og ikke bliver et finansielt værktøj til at kontrollere markederne på en skadelig måde, således som det allerede er ved at ske i De Forenede Stater efter indførelsen af muligheden for at tage patent på software og/eller forretningsprocesser?

Svar afgivet af Frederik Bolkestein på Kommissionens vegne

(7. marts 2001)

På europæisk niveau hører patentordningen hjemme under Den Europæiske Patentkonvention, der er en international traktat, der muliggør tildeling af europæiske patenter. De kontraherende parter i Den Europæiske Patentkonvention omfatter samtlige medlemsstater og en række tredjelande. Bestemmelserne om hvad der kan patenteres og hvad der ikke kan patenteres er fastlagt i Den Europæiske Patentkonvention samt i medlemsstaternes nationale lovgivninger, og disse bestemmelser er blevet tolket af de nationale domstole samt af de appelinstanser, der er etableret i henhold til Den Europæiske Patentkonvention. Den eneste fællesskabsretsbestemmelse indtil nu på dette område har forbindelse til bioteknologiske opfindelser.

I henhold til Den Europæiske Patentkonvention er forretningsprocesser og computerprogrammer som sådan specifikt udelukket fra definitionen over patenterbare opfindelser. Retslige afgørelser har imidlertid konkluderet, at patentansøgninger ikke umiddelbart kan afvises, blot fordi de er implementeret på en computer eller omfatter forretningsprocesser, forudsat, at de er af en teknisk karakter. På den anden side set kan der ikke tildeles patent, hvis der ikke er tale om en opfindelse af teknisk karakter.

I Europa er, i modsætning til hvad der er tilfældet i USA, patenter vedrørende abstrakte forretningsprocesser ikke tilladt, og der har ikke været tale om noget nævneværdigt pres for at ændre denne situation. Det eneste spørgsmål i denne forbindelse er, hvordan man skal behandle computer-implementerede forretningsprocesser. Kommissionen har derfor valgt at behandle dette som et led i det mere omfattende spørgsmål om patenterbarheden af computer-implementerede opfindelser.

I forbindelse med opfølgning af grønbogen om EF-patentet og det europæiske patentsystem(1) har Kommissionen overvejet den retlige situation omkring patenterbarheden af computer-implementerede opfindelser. Via Internet blev der i oktober 2000 startet en rådføring, hvor interesserede parter, offentligheden og medlemsstaterne blev opfordret til at fremkomme med deres kommentarer på baggrund af Kommissionens rådføringsdokument inden den 15. december 2000

http://www.europa.eu.int/comm/internal_market/en/intprop/indprop/softpaten.htm).

Særskilt har Kommissionen gennemført en uafhængig undersøgelse om de økonomiske følger af computerprogrammers patenterbarhed. Resultaterne af denne er offentliggjort

(http://www.europa.eu.int/comm/internal_market/en/intprop/indprop/studyintro.htm)

og interesserede parter blev opfordret til at fremkomme med deres kommentarer som led i den ovenstående rådføring. Kommissionen har ligeledes iværksat en undersøgelse om emnet med titlen Patent protection of computer programs: defining awareness actions to accompany the future patent reform relating to computer program inventions (se: http://www.cordis.lu/innovation-smes/src/studies.htm).

Formålet med rådføringen var at hjælpe Kommissionen til at identificere den bedste metode i forbindelse med dette emne, sådan at man kunne finde den rigtige balance mellem fremme af innovation og bibeholdelse af en passende konkurrence på markedet. Som resultat af rådføringen agter Kommissionen at vedtage sin holdning om dette emne i løbet af den første halvdel af 2001.

(1) KOM(1999) 42 endelig.